A fost clasat dosarul în care Bogdan Buta, un fondator al festivalului Untold, este acuzat că ar fi agresat sexual doi minori
Bogdan Buta, un fondator al festivalului Untold, acuzat de implicare în acte sexuale cu minori și de șantaj, scapă basma curată după ce procurorii de la Parchetul de pe lângă Judecătoria Cluj au hotărât să claseze dosarul.
Potrivit ziardecluj.ro, victimele ar fi avut 15 și 16 ani.
Conform sursei citate, faptele ar fi avut loc în 2021, iar minorii l-ar fi cunoscut pe fondatorul Untold prin intermediul aplicației Tinder.
După finalizarea cercetărilor, s-a decis neînceperea urmăririi penale, conform informațiilor oferite de Cluj 24. Ancheta a fost inițiată la sfârșitul lunii ianuarie, după ce polițiștii din Cluj au început investigații pe baza relatărilor celor doi tineri despre presupusele agresiuni sexuale. În acel moment, nu existau plângeri formale înregistrate la poliție împotriva lui Buta.
La scurt timp după izbucnirea scandalului, Buta a catalogat întreaga situație drept "un scenariu SF", retrăgându-se din pozițiile executive de la Untold, Neversea și Massif, pentru a se concentra pe apărarea sa.
"Adevărul este următorul și foarte simplu. Scenariul SF complotat și prezentat în material este doar rezultatul unor minți bolnave, a unor șantajiști și infractori de cea mai joasă speță. Dacă cineva vrea să se coboare la nivelul acestei mizerii este alegerea fiecăruia. Eu nu voi coborî în această mocirlă, ci voi alege calea justiției ca singura formă de interacțiune cu acești infractori. Nu va mai exista nicio altă poziție sau interacțiune pe subiect, decât procese sau plângeri penale", a declarat Bogdan Buta, potrivit unui comunicat de presă.
Poziția avocatului lui Bogdan Buta
Reprezentantul legal al lui Buta a oferit o declarație detaliată referitoare la clasarea dosarului, subliniind că acuzațiile aduse de jurnalistul Liviu Alexa au fost infirmate de investigațiile efectuate de Poliția Județeană Cluj și de Parchet. Avocatul a precizat că, în ciuda acuzațiilor, Bogdan Buta nu a fost niciodată în mod direct învinuit de vreun delict, dosarul fiind clasat "in rem", indicând faptul că nu s-a trecut la acțiuni judiciare pe numele său. Această decizie a venit în urma constatării că acuzațiile lansate erau neîntemeiate.
Avocatul a mai adăugat că, pe parcursul întregii perioade de investigație, Buta a cooperat pe deplin cu autoritățile și și-a exprimat dorința de a demonstra adevărul. În ciuda absenței sale din țară în momentul izbucnirii scandalului, Buta a respins acuzațiile și a inițiat acțiuni legale împotriva celor care au încercat să-i submineze reputația.
În încheiere, avocatul a declarat că clasarea dosarului reprezintă un rezultat așteptat și o confirmare a nevinovăției lui Buta, menționând că procesele de defăimare împotriva lui Alexa vor continua, pentru a-l trage la răspundere pentru diseminarea intenționată a unor informații false.
Sursa: StirilePROTV
Dată publicare:
08-03-2024 16:39